Predkladacia správa

Od tvorby štátneho rozpočtu na rok 2003 uplynulo viac ako 6 mesiacov. Skutočný makroekonomický vývoj do veľkej miery potvrdzuje optimistickejšie očakávania, aj keď v štruktúre hospodárskeho rastu dochádza k výraznejším zmenám oproti prognózam z konca uplynulého roka. Pozitívne sa dá hodnotiť predovšetkým vývoj v cenovej oblasti a v zahraničnoobchodnej bilancii. Na druhej strane ukazovatele príjmu a spotreby domácností zatiaľ zaostávajú za očakávaniami. To spôsobuje – popri chybných výpočtoch jednorázových efektov zmien daňovej legislatívy – napätie na strane daňových príjmov verejných financií v tomto roku. Predložený materiál kvantifikuje riziká v oblasti príjmov v snahe upozorniť na vzniknutú situáciu, ktorá si vyžiada korekčné opatrenia. Primárnym cieľom zostáva udržanie deficitu verejných financií pod 5% z HDP v metodike Európskej únie (ESA95). 

Súčasťou materiálu je načrtnutie aktuálneho makroekonomického scenára na základe informácií z prvých mesiacov 2003. V nadväznosti na zmeny v týchto odhadoch sa uskutočnili výpočty v oblasti prognózovaných daňových príjmov. Do úvahy sa brali aj skutočné plnenia za prvé štyri mesiace tohto roka. Navyše sa prehodnotil aj efekt niektorých legislatívnych zmien od začiatku tohto roka na daňové príjmy. Materiál obsahuje aj opatrenia, ktoré by pomohli eliminovať riziká tak na hotovostnom ako aj na akruálnom princípe.

Súčasne navrhujeme aj zrušenie úlohy č. 3 „Správa o stave a vývoji verejných financií SR v roku 2002“ v uznesení vlády SR č. 1381 z 18.12.2002, nakoľko zhodnotenie stavu a vývoja verejných financií za rok 2002 je súčasťou Návrhu štátneho záverečného účtu SR za rok 2002, ktorý vláda prerokovala dňa 21.5.2003. Predloženie samostatnej správy by bolo duplicitné.